钦定古今图书集成/方舆汇编/职方典/第1477卷 > 《云龙山记》王奎
## 钦定古今图书集成/方舆汇编/职方典/第1477卷 > 《云龙山记》王奎

逾蒙。自三十里而远，四山蟠束如辏，如苍虬行天，百
灵景从，蜿蜒飞舞，可愕可爱。前出数里，林木蓊郁，拔
起如画。路人指曰：“是名石室”，中可坐千人。又前数十
里，石岩嵌上而削，下有蜂数万，营户其阳，土人利之。
旁有石洞一罅启牖土内平，经行者夜宿其中，足容
百人，云有虎豹蛇虺患。其前石峰十数，崒嵂云表，隐
若城壁风松语天半可望不可即。一迳逶迤侧入，使
有百人守之，虎士数万，未可窥也。其中皆山箐，广数
十弓，袤数里，两峰石笋如束，草木连蜷，云气出其间，
如白练，奇形诡势，鬼凿神扄，不相连属。如覆盂，如巨
镛，如虎噬，如龙翔凤翥，如玉女靓妆，勇夫卓斾，千变
万状，不可殚纪。遥睇其中，回峰盘固，“翠云相荡，琅玕
琪树，瑶草文鹿，出眇入忽，意者必有安期羡门往来
其间，非人世也。不然则山精木客之窟宅，殆有神物
为之启闭。世有谢安灵运，刊木通道，奇秘当不在十
大洞天下。”日昃绝壑，火光青荧，疑为鬼燐。策马疾驰，
宿小云龙山下，马牛肩摩尾击无算。两山万石林峙，
雕玉缕雪，白光摩夹。甚怪。土人凿山为峡，骑可通。南
即大云龙山，从绝顶鸟道斗绝，云雾间踸踔数里，不
敢俯睨。一峰东转，屹若屏障，可数千仞，峭峻尤甚，骑
不得展，进寸退尺，而大雨如雪，毡毳不可御，马瘏仆
痡。水声琅琅，山禽鸣冈竹间。若为予言“行不得者”，地
主皆土蛮，通罗鬼书土毛倍于小云龙，而奇观不及
焉。嗟夫！昔汉武开西南夷，议者以为勤兵于远，以事
不毛之地。今观山川之胜，土毛之富，侔于中土，宜乎
王者之无外也。